La Liga. “Real” Benzemaning 7 daqiqa ichida kiritgan gollari evaziga “Atletik”ni yengdi. “Atletiko M” esa yana yutqazdi

Futbol bo‘yicha Ispaniya La Ligasi doirasidagi ikki o‘yin 22-dekabr, chorshanba kuni bo‘lib o‘tdi.

“Real” 21-turda safarda “Atletik” mehmoni bo‘ldi. Uchrashuvda kiritilgan har uchala gol ham o‘yinning dastlabki 10 daqiqasiga to‘g‘ri keldi. Karim Benzema 4 va 7-daqiqalarda ketma-ket ikkita gol urib, “qirollik klubi”ni hisobda oldinga olib chiqdi. 10-daqiqada esa mezbonlar Oyan Sansetning goli evaziga oradagi farqni qisqartirdi. Shundan so‘ng darvozalarga boshqa to‘p kiritilmadi.
Shu tariqa “Real” Benzemaning dubli evaziga chempionlik poygasida muhim bo‘lgan 3 ochkoni qo‘lga kiritdi. Jamoaning ochkolari soni ushbu g‘alabadan keyin 46 taga yetdi va eng yaqin ta’qibchisidan (“Sevilya”) 8 ochkoga ilgarilab ketdi.
29 ochko bilan 5-o‘rinda borayotgan “Atletiko” safarda 2:1 hisobida “Granada”ga yengildi. “Matraschilar” o‘tgan turda ham mag‘lubiyatga uchragandi.
La Liga
9-tur bahsi
Gollar: 0:1 – 2 Joau Feliks, 1:1 – 17 Machis, 2:1 – 61 Molina.
21-tur bahsi
Gollar: 0:1 – 4 Benzema, 0:2 – 7 Benzema, 1:2 – 10 Sanset.
“Atletik” – Agirresabala, De Markos, Yeray Alvares, Nunes, Balensiaga (Lekue, 63), Sarraga (Uilyams, 57), Dani Garsiya, Vensedor, Sanset (Raul Garsiya, 63), Uilyams, Muniain (Serrano, 84).
“Real Madrid” – Kurtua, Nacho, Militao, Mendi, Kroos, Valverde, Kamavinga, Vaskes, Yovich, Benzema (Yovich, 90), Azar (Peter, 86), Vinisius Junior (Mariano Dias, 85).